Covid-19-entstowwe bring hupstoot vir wêreldekonomieë, wol | Landbou
Covid-19-entstowwe bring hupstoot vir wêreldekonomieë, wol
Die 2020-'21-wolseisoen het die nuwe jaar op die voorvoet begin en 5,5% hoër afgesluit as die laaste veiling wat in Desember aangebied is.
Luidens die Cape Wools-markverslag het die mark op R152,25/kg gesluit. Dit is bykans 13% laer as op die ooreenstemmende veiling in Januarie 2020.
Daar was goeie mededinging op die veiling, veral ten opsigte van fyn, volhoubaar geproduseerde wol wat sowat 16% van die Merino-aanbod uitgemaak het, sê Cape Wools.
Die Australiese EMI het met die heropening van die Australiese wolmark in 2021 met 1,3% gestyg teenoor die laaste veiling in 2020. Die rand het 0,2% swakker vertoon sedert die laaste veiling in 2020 en pryse het in dollarwaarde met 5,28% toegeneem.
Luidens die OVK-markverslag behoort wêreldekonomieë te stabiliseer danksy die Covid-19 entstowwe wat beskikbaar is. Die versterking van die wêreldekonomieë kan in die komende jaar 'n stabiliserende en versterkende effek op die wolmark tot gevolg hê.
Mnr. John Lapersonne sê in Lapersonne Wool se markverslag die vraag na Merino-vagwol was duidelik, selfs meer vir RWS-gesertifiseerde wol, met die mededinging wat opvallend toegeneem het met kopers wat die wol wou bekom.
Hy sê die algehele toename in pryse is veral bemoedigend aangesien die grootste deel van die wolaanbod nie Merino-wol was nie.
Altesaam 11 533 bale is op die veiling aangebied en 97,35% van die aanbod is verkoop, met 775 bale wat voor die veiling onttrek is.